“ธานินทร์ กรัยวิเชียร” นั่งปธ.องคมนตรีแทน “พล.อ.เปรม” ชั่วคราว
"ธานินทร์ กรัยวิเชียร" นั่งประธานองคมนตรีแทน "พล.อ.เปรม" ชั่วคราว
19 ต.ค. 2559

นายวิษณุ เครืองาม รองนายกรัฐมนตรีฝ่ายกฏหมาย เปิดเผยว่า นายธานินทร์ กรัยวิเชียร องคมนตรีจะทำหน้าที่เป็นประธานองคมนตรี เนื่องจากในข้อเท็จจริง พล.อ.เปรม ติณณสูลานนท์ ต้องปฏิบัติหน้าที่ผู้สำเร็จราชการแทนพระองค์เป็นการชั่วคราว ตามรัฐธรรมนูญมาตรา 24 จึงไม่สามารถปฏิบัติหน้าที่ประธานองคมนตรีได้
ดังนั้น เพื่อให้แยกการปฏิบัติหน้าที่ รัฐธรรมนูญมาตรา 25 กำหนดให้คณะองคมนตรีเลือกองคมนตรี มาปฏิบัติหน้าที่ประธานองคมนตรี เป็นการชั่วคราว ซึ่งเมื่อวันที่ 14 ต.ค.คณะองคมนตรี ได้ประชุมเลือกนายธานินทร์ ปฏิบัติหน้าที่ประธานองคมนตรี และเมื่อ พล.อ.เปรม พ้นจากตำแหน่งผู้สำเร็จราชการแทนพระองค์ สามารถกลับมาทำหน้าที่ประธานองคมนตรีได้ตามปกติ โดยไม่ต้องโปรดเกล้าฯ แต่งตั้งใหม่
ส่วนองคมนตรีชุดนี้ยังคงปฏิบัติหน้าที่ต่อไปแม้สิ้นรัชกาล เพราะไม่มีกฏหมายให้เปลี่ยน แต่ขึ้นอยู่พระราชอัธยาศัยของพระมหากษัตริย์พระองค์ใหม่